recursal/SuperWikiNEXT-32B huggingface dataset:
**Szigeti festival** on iga-aastane muusikafestival, mis toimub Ungaris Budapesti kesklinna lähistel Óbudai saarel.

Festivali korraldatakse 1993. aastast. 

Esialgu kandis see üritus nime **Diáksziget**, aastail 1996–2002 oli festivali peasponsor Pepsi ja üritus kandis nime Pepsi Sziget, aastast 2002 on festivali ametlik nimetus Szigeti festival (Sziget Fesztivál; tõlkes 'saare festival'). 

See on üks suuremaid muusikafestivale Euroopas. Aastatel 2014 ja 2015 külastas festivali üle 400 000 inimese. Aastail 2000–2013 oli külastajaid üle 300 000.

Aastal 2012 ja 2015 sai Sziget parima Euroopa festivali tiitli (Best European Major Festival Award). 

Szigeti festivalil on esinenud teiste seas Iron Maiden, Muse, Faithless, Manic Street Preachers, Nine Inch Nails, Robbie Williams jpt.

Viited
------

1. ↑  "Sziget=Best Major European Festival". Originaali arhiivikoopia seisuga 1. juuli 2015. Vaadatud 25. märtsil 2016.

Välislingid
-----------

 Szigeti festival – pildid, videod ja helifailid Wikimedia Commonsis
* Koduleht
Philipp Grubauer (2015)
Philipp Grubauer (2016)
**Philipp Grubauer** (sündinud 25. novembril 1991 Rosenheimis) on Saksamaa jäähokimängija, kes mängib väravavahina NHL-i klubis Seattle Kraken.

2010. aastal valiti ta NHL-i *draft* '​is Washington Capitalsi poolt 112. valikuna. Enne NHL-i karjääri algust mängis ta Ontario Hockey League'i (OHL), ECHL-i ja American Hockey League'i klubides. 2010. aastal tuli ta Windsor Spitfiresiga OHL-i meistriks.

Capitalsi meeskonnas tegi ta NHL-is debüüdi 27. veebruaril 2013 mängus Philadelphia Flyersi vastu, sekkudes mängu vahetusest Braden Holtby asemele. Algkoosseisus tegi ta esimese mängu sama aasta 9. märtsil mängus New York Islandersi vastu.

17. aprillil 2015 sai Grubauer esimeseks Saksamaal sündinud väravavahiks, kes võitis Stanley karika väljalangemismängu algkoosseisu kuuludes. 2017–18 tegi ta oma seni parima hooaja, saades 28 korda algkoosseisus alustades 15 võitu. Väljalangemismängude esimese ringis esimeses mängus Columbus Blue Jacketsi vastu alustas ta algkoosseisus, kuid pärast lisaaja kaotust 3:4 sai Capitalsi põhiväravavahiks taas Holtby. Capitals võitis Stanley karika, alistades finaalseerias Vegas Golden Knightsi.

2018. aasta juunis liitus Grubauer Colorado Avalanche'iga. Hooaja 2019–20 väljalangemismänge alustas Grubauer väga edukalt, kui lasi seitsme mänguga endale lüüa keskmiselt 1,87 väravat mängus, kuid vigastus tegi tema hooajale lõpu. Hooajal 2020–21 tegi ta oma seni parima hooaja NHL-is, kui sai kirja 30 võitu ja vaid üheksa kaotust, lasi endale lüüa keskmiselt 1,95 väravat mängus (liigas paremuselt teine näitaja) ning tegi seitse nullimängu (samal hooajal suutis sama palju veel ainult New York Islandersi väravavaht Semjon Varlamov). Hooaja 2020–21 väljalangemismängudes viis ta Avalance'i võidule kuues esimeses mängus. Sellega sai Grubauer NHL-i ajaloo kümnendaks väravavahiks, kes on väljalangemismängudes saanud kirja kümme võitu järjest. Seejärel tema vorm langes ning Avalanche kaotas väljalangemismängude teises ringis Vegas Golden Knightsile mängudega 2:4, kuigi oli juhtinud 2:0.

2021. aasta juulis sõlmis Grubauer kuueaastase lepingu NHL-is debüteeriva klubiga Seattle Kraken.

Saksamaa jäähokikoondisse on Grubauer kuulunud kolmedel maailmameistrivõistlustel.

Viited
------

1. ↑  NHL Stats. Vaadatud 20.10.2021
2. ↑  "Grubauer Backstops Avs to Overtime Victory in Game 2". nhl.com. 3.6.2021. Vaadatud 20.10.2021
3. ↑  "Star goalie Philipp Grubauer signs with Kraken". Seattle Times. 28.7.2021. Vaadatud 20.10.2021

Välislingid
-----------

* Philipp Grubauer NHL.com lehel
* Philipp Grubauer hockeydb.com lehel

| * v
* r
Seattle Kraken |
| --- |
| 
**Väravavahid**: Chris Driedger **·** Philipp Grubauer **·** Martin Jones |
| 
**Kaitsjad**: Will Borgen **·** Vince Dunn **·** Cale Fleury **·** Adam Larsson **·** Jamie Oleksiak **·** Justin Schultz **·** Carson Soucy |
| 
**Ründajad**: Matty Beniers **·** Oliver Bjorkstrand **·** André Burakovsky **·** Ryan Donato **·** Joonas Donskoi **·** Jordan Eberle **·** Morgan Geekie **·** Yanni Gourde **·** Jared McCann **·** Jaden Schwartz **·** Daniel Sprong **·** Brandon Tanev **·** Eeli Tolvanen **·** Alexander Wennberg **·** Shane Wright |
**Gbely** (ungari keeles *Egbell*, saksa keeles *Egbell*) on linn Slovakkias Trnava maakonnas Skalica ringkonnas.

Geograafiline asend
-------------------

Gbely asub ajaloolises Záhorie piirkonnas, Tšehhi piirist 7 km kaugusel, Skalicast ligikaudu 18 km läänes.

Gbely paikneb merepinnast 190 meetri kõrgusel.

Ajalugu
-------

Gbelyt on esmamainitud 1392. aastal. Linnaõigused sai Gbely millalgi 16.-17. sajandil. 1912. aastal leiti Gbelys naftat, selle tootmine algas 1914. aastal.

Rahvastik
---------

Slovakkia 2021. aasta rahvaloenduse andmetel oli Gbely elanikest slovakke 81,36%, mustlasi 6,08%, ungarlasi 0,93% ja tšehhe 0,34%. Rahvus oli teadmata 11,03%-l.

Sõpruslinnad
------------

* Tšehhi Židlochovice, Tšehhi
* Austria Deutsch-Wagram, Austria

Viited
------

1. ↑  Sčítanie obyvateľov, domov a bytov 2021 na Slovensku
2. ↑  Súčasnosť Mesto Gbely
3. ↑  História Mesto Gbely. Vaadatud 29. aprillil 2023
4. ↑  Number of population by ethnicity in the municipality Jelšava at 1. 1. 2021 Sčítanie obyvateľov, domov a bytov 2021. Vaadatud 29. aprillil 2023
Ludwig Stieda
**Christian Hermann Ludwig Stieda** (7. november 1837 Riia – 19. november 1918 Gießen) oli baltisaksa arstiteadlane (histoloog).

Stieda oli kaupmehe poeg. Ta õppis Tartu Ülikoolis 1856–60, tudeeris ka Gießeni, Erlangeni ja Viini Ülikoolis. 1861 kaitses ta Tartu Ülikoolis doktorikraadi ja 1862 habiliteerus ehk sai eradotsendiks, mis andis õiguse ülikoolis loenguid pidada. Alates 1864 töötas ta Anatoomikumis assistendina ja 1875 sai ta Tartu Ülikooli anatoomiaprofessoriks.

1885–1912 oli ta Königsbergi ülikooli anatoomiaprofessor.

Alates 1886 oli ta Saksamaa Loodusteaduste Akadeemia Leopoldina liige ja alates 1904 Peterburi Teaduste Akadeemia kirjavahetajaliige.

Temast järele jäänud dokumendid asuvad Saksi-Anhalti ülikooli ja liidumaa raamatukogu arhiivis.

Tal oli kaks poega: Alfred Stieda (1869–1945) ja kirurg Alexander Stieda (1875–1966).

Teoseid
-------

* Untersuchungen über die Entwickelung der Glandula Thymus, Glandula Thyreoidea und Glandula Carotica, Leipzig, Verlag von Wilhelm Engelmann, 1881
Pranas Dovydaitis
**Pranas Dovydaitis** (2. detsember 1886 Runkiai – 4. november 1942 Sverdlovsk) oli Leedu jurist, filosoof, entsüklopedist ja poliitik, riigi peaminister 1919. aasta veebruarist aprillini.

1908. aastal lõpetas ta eksternina Marijampolė gümnaasiumi ja 1912. aastal Moskva Ülikooli õigusteaduskonna. Lisaks õppis ta samas ülikoolis veel ühe aasta ajaloofilosoofiat. Leedusse tagasipöördumise järel oli ta ajakirja Viltis toimetaja. Alates 1916. aastast oli ta Kaunases gümnaasiumiõpetaja. 1918. aastal valiti ta Leedu Nõukogusse, ta oli üks Leedu iseseisvusdeklaratsioonile allakirjutajatest.

1919. aasta 12. märtsist kuni 14. aprillini oli Pranas Dovydaitis Leedu peaminister.

Seejärel lahkus Pranas Dovydaitis poliitikast ja pöördus tagasi õpetajatöö juurde. 1922. aastal sai ta Kaunases Vytautas Suure Ülikooli filosoofiaprofessoriks. Alates 1931. aastast oli ta ka "Leedu entsüklopeedia" toimetuskolleegiumi esimehe asetäitja.

Pärast Leedu okupeerimist Nõukogude Liidu poolt vallandati Dovydaitis kõigilt ametikohtadelt. 14. juunil 1941 küüditati ta koos perekonnaga Uuralitesse ja paigutati vangilaagrisse. Ta mõisteti süüdi nõukogudevastases tegevuses ja lasti 1942. aasta novembris Sverdlovski vanglas maha.

Viited
------

1. ↑  Pranas Dovydaitis Voruta
2. ↑  Countries L. Lithuania rulers.org
3. ↑  Dovydaitis Pranas Žymūs Kauno žmonės : atminimo įamžinimas
4. ↑  Aldona Vasiliauskienė. Pranas Dovydaitis mūsų atmintyje (2): vardo įamžinimas Lietuvos aidas
5. ↑  Pranas Dovydaitis Paminklai Lietuvos Knygnešiams ir Daraktoriams
**Shen Shu** (神數), "Vaimu Numbrid", on Zhuge Liang’ile omistatav ennustamisraamat. Hiinas nimetatakse raamatut ka "Kongming Shenshu". Kong Ming on Zhuge Liang’i rahvapärane nimi. Legendi järgi olevat ta kirjutanud "Muutuste raamatu" iga kuusjoone joone kohta värsi. Kuna jooni on 384, siis on ka värsse sama palju (43x 6 = 384). Kogu raamat koosnebki 384st nummerdatud värsist mida vastavalt esitatud küsimusele ja olukorrale tõlgendatakse.

Ennustamine Shen Shu'ga
-----------------------

Hiinas kirjutatakse oma küsimusele raamatust ütluse vastuseks saamiseks kolm suvalist hieroglüüfi. Seejärel loetakse kokku eraldi iga hieroglüüfi jooned. Saadud arvudes kasutatakse vaid üheliste kohal olevaid numbreid. Esimese hieroglüüfi oma saab sajaliste, teise kümneliste ja viimase oma üheliste koha. Kui saadud arv on suurem kui 384 lahutatakse sellest 384, kuni lõpptulemuseks saadav arv on sellega võrdne või sellest väiksem. Saadud arv ongi raamatus oleva ütluse numbriks. 

Läände on jõudnud teine ja seal kohasem kasutamisviis. Selleks heidetakse kolm korda 10 münti. Siis loetakse kokku kulli pooled ja saadakse üks number nullist üheksani. Muus osas kattub ennustamine juba eelnevaga. 

Selline ennustamine on oma lihtsuse ja rahvalike ütluste tõttu köitnud aastatuhandeid lihtsate hiinlaste südameid ja teinud sellest siiani väga populaarse oraakli. Samalaadne läbi juhuste ühe ende saamine ühest 384st võimalikust on toodud ära ka Shao Yong'i (ka Shao Kangjie, 1011-1077) raamatus "Mei-hua sin yi". Erinevalt Zhuge Liang'ile omistatavast meetodist on selles meetodis märgi saamise aluseks olevate juhuste liigid piiritud ja ei piirdu vaid enda tegevusega. Neid tõlgendatakse vastavalt kolmjoontele ja saadakse vastuseks üks muutuva joonega kuusjoon. Seda, selle koostist ja muutumist analüüsitakse hoolikalt ja seda koos vastavate aja ja ruumi näitajatega. Meetodi näiline keerukus on ka põhjuseks miks see pole "Shen Shun'i" kõrval Hiinas eriti levinud.

Mõningate ütluse vabatõlkeid
----------------------------

* 24. Mis tähendab südamekurbus usinusele, mis hoiab ohutult ära selle juurdepääsu.
* 51. Tühine, tühine on edu, kuldne ja küps virsik just enne koitu ei karda tuult.
* 81. Kuu kaob, peegel kaob. Pole ühendust ega midagi mis väärt öelda.
* 85. Vala ohvritass Taevale ja Maale. Arvata on et Ta Hao ilmutab oma murelikku meelt.
* 149. Ühel on mõttes kaks asja, üks asi on meeles kahel. Uued õied puhkevad kuivanud puul. Oota pööripäevani.

Välislingid
-----------

* Shenshu

Raamatud
--------

* Liang Zhuge (autor), Stefan Kappstein (tõlkija) Shen Shu. Das Orakel der Heiligen Zahlen Ryvellus. 1994 Verlag ISBN 978-3894530655
Gaëtan Bong (2018)
**Thomas Gaëtan Bong** (sündinud 25. aprillil 1988 Sackbayemes) on Kameruni jalgpallur, kes mängib kaitsjana Inglismaa kõrgliiga klubis Nottingham Forest ja Kameruni jalgpallikoondises.

Ta alustas klubikarjääri Prantsusmaa klubis FC Metz, mille noorteakadeemiaga liitus ta 2002. aastal. 2006. aastal debüteeris ta klubi põhimeeskonnas Prantsusmaa kõrgliigas. Hooajal 2008–09 mängis ta Prantsusmaa esiliiga klubis Tours ning seejärel neli hooaega Prantsusmaa kõrgliigas Valenciennesis. 2013. aasta augustis liitus ta Kreeka kõrgliiga klubiga PAE Olympiakós, kellega tuli hooajal 2013–14 Kreeka meistriks. Hooaja 2014–15 teises pooles mängis ta Inglismaa esiliiga klubis Wigan Athletic. Pärast seda jätkas ta karjääri Inglismaa esiliigas, liitudes Brighton & Hove Albioniga. Hooajal 2016–17 saadi liigas teine koht ja tõusti Premier League'i. 2020. aasta jaanuaris liitus ta Nottingham Forestiga.

2009. aastal mängis Bong Prantsusmaa kuni 21-aastate koondises. Debüüdi Kameruni jalgpallikoondises tegi ta 2010. aastal. Ta on kuulunud Kameruni koondisse 2010. aasta maailmameistrivõistlustel ja 2019. aasta Aafrika rahvaste karikavõistlustel.

Saavutused
----------

Olympiacos
* Kreeka Super League: 2013–14

Brighton & Hove Albion
* EFL Championship: 2016–17

| * v
* r
Kamerun koondis  –  2010. aasta jalgpalli maailmameistrivõistlused |
| --- |
| 

* 1 Kameni
* 2 Assou-Ekotto
* 3 Nkoulou
* 4 R. Song
* 5 Bassong
* 6 A. Song
* 7 N'Guémo
* 8 Geremi
* 9 Eto'o (c)
* 10 Emaná
* 11 Makoun
* 12 Bong
* 13 Choupo-Moting
* 14 Chedjou
* 15 Webó
* 16 Souleymanou
* 17 Idrissou
* 18 Enoh
* 19 Mbia
* 20 Mandjeck
* 21 Matip
* 22 N'dy Assembé
* 23 Aboubakar
* Treener: Le Guen

 | Kamerun |
Oiva Toikka 1958. aastal
**Oiva Kalervo Toikka** (29. mai 1931 Viiburi – 22. aprill 2019 Helsingi) oli soome klaasikunstnik. 

Ta on peamiselt tuntud tänu Soome firmale Iittala kujundatud klaasnõudele. Nooruses keraamikat õppinud Toikka liikus hiljem edasi klaasikunsti juurde. Klaasnõude kõrval on Toikka peamiselt tuntud tänu 1971. aastast alates valmistatud Iittala klaaslindudele. Toikka kujundatud esemeid valmistatakse Nuutajärvi klaasitehases.

Toikka töötas edukalt ka muudes valdkondades. Ta oli lavakujundaja ja kostüümikunstnik, tehes eelkõige koostööd soome lavastaja Lisbeth Landefortiga; viimastel aastatel oli ta seotud ka mitme Soome rahvusooperi lavastustega. Ühtlasi on ta aastate jooksul loonud mitmeid kangadisaine Marimekko kollektsioonidele.

Toikka loomingut uurinud Jack Dawson näeb seda pigem mõjutatuna üldisematest klaasikunstis valitsevatest suundumustest, mitte niivõrd Põhjamaade kunstist. Toikka ise on kaasaegse kunsti asemel seostanud oma loomingut varasemate ajastute esteetikaga, öeldes selle määratlemiseks: ""Barokne" on minu loomingu kirjeldamiseks väga täpne sõna – on ju üks selle algseid tähendusi "korrapäratu kujuga pärl"."

Kirjandus
---------

* Alfons Hannes (mit Beiträgen von Wolfgang Kermer und Erwin Eisch): *Die Sammlung Wolfgang Kermer, Glasmuseum Frauenau: Glas des 20. Jahrhunderts; 50er bis 70er Jahre*. Schnell & Steiner, München, Zürich, 1989 (= Bayerische Museen; 9) ISBN 3-7954-0753-2, p. 56-58.
* *Birds by Toikka 2008*. Publication of the Iittala Group, Helsinki, 2008.
* *Oiva Toikka Glass and Design*. Jack Dawson. Werner Söderström, 2007.

Välislingid
-----------

* Glass on wings – Oiva Toikka. thisisFINLAND.fi.
* Oiva Toikka – Design Museo
**16. FINA ujumise lühiraja maailmameistrivõistlused** toimusid 13.–18. detsembrini 2022 Austraalias Melbourne'is Melbourne'i spordi- ja veekeskuses. Maailmameistrivõistlused peeti 25-meetrises välibasseinis (lühirada).

Esimest korda FINA ujumise lühiraja maailmameistrivõistlustel võisteldi meeste 800 meetri ja naiste 1500 meetri vabaltujumises, kusjuures kvalifikatsioon määrati kindlaks FINA punktisüsteemi alusel saavutatud aegade põhjal. 

Algselt pidid meistrivõistlused toimuma 17.–22. detsembrini 2022 Venemaal Kaasanis asuvas veespordipalees, kuid need paigutati ümber vastuseks 2022. aasta Venemaa sissetungile Ukrainasse. Kõigi Venemaa ja Valgevene sportlaste ja ametnike osalemine on meistrivõistlustel keelatud.

Eestlaste osalemine
-------------------

Lühiraja MM-võistlustel tegi kaasa ka Eesti koondis nelja ujujaga. Meestest kuulusid Eesti koondisse Kregor Zirk, Daniel Zaitsev ja Armin Evert Lelle ning naistest Maria Romanjuk.

Välislingid
-----------

* MM-i tulemused

| * v
* r
Ujumise lühiraja maailmameistrivõistlused |
| --- |
| 

* Palma de Mallorca 1993
* Rio de Janeiro 1995
* Göteborg 1997
* Hongkong 1999
* Ateena 2000
* Moskva 2002
* Indianapolis 2004
* Shanghai 2006
* Manchester 2008
* Dubai 2010
* İstanbul 2012
* Doha 2014
* Windsor 2016
* Hangzhou 2018
* Abu Dhabi 2021
* Melbourne 2022

 |
**Tandempäikeseelement** (inglise keeles *multi-junction solar cell*, mitmekorruseline päikeseelement) koosneb kahest või enamast erinevast materjalist elemendist. Need võivad paikneda alusmaterjalil üksteisest eraldatud kihtidena või monoliitsena substraadil.

Valgust vastuvõttev ülemine osaelement neelab kõige lühemalainelisemat (vastavalt suurema energiaga) valguskiirgust ja ühtlasi laseb pikemalainelise kiirguse läbi järgmisele osaelemendile, mis neelab osa valgusspektrist kuni lainepikkuseni, mis pooljuhtide korral on määratud keelutsooni laiusega. Nii võib ülestikku asetseda mitu eri materjalist osaelementi, kusjuures järgmise kihi materjali keelutsooni laius väheneb. Selline osaelementide korruspaigutus annab võimaluse päikesekiirgust tõhusamalt elektrienergiaks muundada, seda nii muundatava sagedusvahemiku avardamise kui ka sagedusribas kõige efektiivsemate pooljuhtmaterjalide valiku tulemusena. Osaelemendid ühendatakse monoliitse konfiguratsiooni korral omavahel jadamisi tunneldioodide abil, nii et liitelemendil on kaks väljaviiku nagu lihtsal päikeseelemendilgi.

Tandemelementides saadakse praegusel ajal kõige kõrgem kasutegur keemiliste elementide III (muldmetallide) ja V (lämmastiku-fosfori) rühma elementide pooljuhtühendite kasutamisel. Nendest materjalidest osaelemente võidakse kasutada ka kombineeritult ränil põhinevate osaelementidega. 

Kolmekordse tandemvalguselemendi struktuur (a) ja eri kihtides neelduva kiirguse sõltuvus lainepikkusest (b)

Materjalide kasutamine
----------------------

**Galliumindiumfosfiid-galliumindiumarseniid-germaanium**. Kolmest osaelemendist kolmekihiline tandemelement on kõige laiemalt levinud. Kasutegur oli juba 2001. aastal 31% ja jõudis 2009. aastal laboris 41,1%-ni.

**Galliumindiumfosfiid-galliumarseniid-galliumindiumarseniidfosfiid-galliumindiumarseniid**. Nendest materjalidest neljast osaelemendist koosnev päikeseelement muundab päikesekiirgust kuni 46,1% kasuteguriga (seda küll päikesevalguse 312-kordse kontsentratsiooni korral).

**Räni-räni**. Kõige sagedamini kombineeritakse kihid amorfsest (a-Si) ja mikrokristallilisest (µc-Si) ränist. Ülemine, a-Si-osaelement neelab valgust peamiselt lainepikkuste vahemikus 400–600 nm ja alumine, µc-Si-osaelement 500–1100 nm.

**Galliumindiumfosfid-galliumarseniid-räni**. Siin on kombineeritud III ja V rühma ühenditest osaelemendid ränielemendiga. Kasutegur kuni 30,2% ilma kontsentratsioonita.

Tandempäikeseelementide kasutamine
----------------------------------

Suurte tootmiskulude tõttu olid niisugused elemendid kasutusel peamiselt tehiskaaslaste päikesepaneelides. Valguskiirte kontsentreerimise süsteemi ja mehaanilise suunamise seadmete rakendamine võimaldab vähendada pooljuhtmaterjali vajalikku pinda. Edasiarendatud tehnoloogia võimaldab konstrueerida tõhusaid tandemelemente kasutamiseks ka maapealses päikeseenergeetikas.

Vaata ka
--------

* Päikeseelement
**Akusmaatika** on muusikas printsiip, mille kohaselt heli on kuulaja jaoks lahus helitekitajast. 

Mõiste algne tähendus on seotud Pythagorasega, kelle õpilased jagunesid n-ö akusmaatikuteks ja matemaatikuteks. Akusmaatikud (kreeka keeles ἀκουσματικοί 'kuulamisaldis') olid need, kes kuulasid õpetaja loenguid eesriide taga, teda nägemata. Akusmaatikud moodustasid õppurite välise ringi. Vastavalt õppurite siseringi moodustasid nn süvitsi õppijad: matemaatikud. 

Akusmaatika mõistest rääkis muusika kontekstis 1955. aastal raadiosaates prantsuse kirjanik Jérôme Peignot, kes kasutas väljendit "akusmaatiline müra" (*bruit acousmatique*). Ta soovis selle mõistega kirjeldada konkreetse muusikaga tekkinud muusika uudset kuulamisprintsiipi, mille puhul heli on lahutatud tekitajast. 

Pierre Schaeffer raamatus "Traktaat muusikalistest objektidest" (*Traité des objets musicaux*, 1966) võrdles helisalvestit Pythagorase eesriidega, mis võimaldab helilindile talletatud helide kontsentreeritud, paljukordset ja heli järjest peenematesse detailidesse süvenevat heli abstraktsete omaduste väljakuulamist helistuudios. 

1974. aastal tegi helilooja François Bayle, kes oli ka Muusika uurimise rühma (*Groupe de Recherches Musicales*) juht, ettepaneku kasutada puhtalt lindimuusika kuulamise kontekstis elektroakustilise muusika üldmõiste asemel mõistet "akusmaatiline muusika". Tema ettepanekul oleks akusmaatilise muusika puhul kuulamise fookus mitte esitajal, vaid sellel, kuidas me helisid ja muusikat kuulame ning mida me kuulamise kaudu taotleme. 

Tavapärases muusika kuulamise praktikas on kuulajal olnud alati visuaalne ülevaade helide tekitajatest. 20. sajandil leiutatud heli salvestamise ja taasesitamise vahendid on aga loonud kuulaja jaoks täiesti uue olukorra: heli on lahutatud tema füüsilisest tekitajast. Heliloojatele on see andnud uued töövahendid: muusikas on nüüd võimalik helisid kõikmõeldaval moel kombineerida, mängida nende läbipaistvuse ja läbipaistmatusega, luua reaalses maailmas võimatuid allusioone ja ambivalentsust, mängida tähenduste, metamorfooside, akustiliste kujutluspiltide ning heli tajumisega erinevate omadustega virtuaalsetes ruumides. Helide salvestamine on andnud heliloojatele võimaluse kombineerida eri aegadel ja eri süsteemides salvestatud helisid ning paindlikult mängida ka heli kõige peenemate detailidega: võimalik on muuta heli karakterit ja tämbrit või kombineerida kõikvõimalikke reaalse maailma helisid. 

Akusmaatika ideede kaudu on tänapäeval laienenud ka muusikaanalüüsi ja muusikapsühholoogia uurimisvaldkonnad, kuna muusika kontekstis on hakatud lisaks traditsioonilistele muusikalistele helidele tegelema kõikvõimalike helidega.

Akusmaatika põhimõte leiab rakendamist ka filmis, kus selle eesmärgiks on luua vaatajale kujutlus kaadritagusest maailmast ning selle seostest kaadrisisese maailmaga. Näiteks vaatajale näidatakse kõigepealt heli allikat ning alles siis, kui vaataja enam heliallikat ei näe, lastakse kõlada helil või vastupidi.
|  |  |
| --- | --- |
|  |  *See artikkel on Viru-Nigula kihelkonna mõisast; samanimelise Reigi kihelkonna mõisa kohta vaata Ojaküla mõis (Reigi)* |

---

**Ojaküla mõis** (saksa keeles *Oyel, Ojakül*) oli Kunda mõisa karjamõis Viru-Nigula kihelkonnas Virumaal..

Viited
------

1. ↑  Ojaküla mõis Rahvusarhiivi Eesti ala mõisate registris (vaadatud 10.01.2018)

Välislingid
-----------

* Ojaküla mõis Rahvusarhiivi Eesti ala mõisate registris

Viru-Nigula kirik
Viru-Nigula kihelkond

**Kirik**: Viru-Nigula  

**Mõisad**: Aarla mõis | Andja mõis | Aseri mõis | Haansalu mõis | Hurtja mõis | Kabala mõis | Kalvi mõis | Koogu mõis | Kunda mõis | Lontova mõis | Maasika mõis | Malla mõis | Nugeri mõis | Ojaküla mõis | Oru mõis | Pada mõis | Pärna mõis | Päsula mõis | Rannamõisa mõis | Raudna mõis | Rihula mõis | Salumä mõis | Samma mõis | Satsu mõis | Sonda mõis | Tüükri mõis | Ulvi mõis | Unukse mõis | Uue-Varudi mõis | Vana-Varudi mõis | Varudi mõis | Vasta mõis | Viru-Nigula kirikumõis
Sakkeus mooruspuu otsas
**Sakkeus** on tegelane uues testamendis Luuka evangeeliumis. Ta on tölnerite ehk maksukogujate ülem Jeerikos. Tema loos saabub Jeesus Jeerikosse rahvahulgas ning lühikest kasvu Sakkeus ronib tema nägemiseks mooruspuu otsa. Kui Jeesus teda näeb, kutsub ta mehe alla ja teatab, et jääb tema juurde öömajale. See pahandab ümbritsevaid inimesi, sest Sakkeus on oma ameti tõttu patune. Kuid Jeesuse kutse peale lubab Sakkeus kinkida poole oma varandusest vaestele ja võetud liigkasu neljakordselt tagasi maksta. Selle peale lubab Jeesus, et Sakkeuse koda on Jumala poolt päästetud. [Lk 19:1-10]

Nimi
----

Sakkeuse heebreakeelne vorm on Sakkai, mis on tõenäoliselt lühend Sakarjast, mis oli ristija Johannese isa nimi. Sakkeus (Zakchaios) tähendab heebrea keeles süüta või püha.

Viited
------

1. ↑  Fritz Rienecker, Gerhard Maier (2011). *Suur Piibli-leksikon*. Logos. Lk Lk 563.
2. ↑  Fritz Rienecker, Gerhard Maier (2011). *Suur Piibli-leksikon*. Logos. Lk 561.
3. ↑  Milligan, Jim. "Zakchaios". Vaadatud 29.10.2021.
Tanel Leok
Tanel Leok**Tanel Leok** (sündinud 1. juunil 1985 Võrus) on Eesti mootorrattasportlane. 

Tanel Leok on 2000 aasta (FIM) juunioride motokrossis 80 cm3 ja 2001 125 cm3 klassis maailmameister. Tähtsamad rahvusvahelised saavutused:

**MM-i sarjas** 2002 20. ja 2003 15. (125 cm3), 2004 6. 2005 11. 2006 5. 2007 8. 2008 8. 2009 7. 2010 6. 2011 12. 2012 8. 2013 14. (MX1), 2014 18. 2015 41. 2016 17. 2017 15. 2018 18. 2019 15. ja 2020 23. koht (MXGP).

MM-etapivõidud MX1 klassis: 2008 Iirimaa, 2009 Itaalia ja 2010 Hispaania 

**Motokrossi EM-il** 1999 5. ja 2000 7. koht (80 cm3) ning 2001 6 ja 2003 10 koht (125 cm3).

Leok on kuulunud ka aastatel 2001–19 kokku 19 korral meeskondlikul MM-il (parimad tulemused 2004, 2015 ja 2019 4. koht) Eesti koondisse.

Tunnustus
---------

* 2020 Eesti Kultuurkapitali kehakultuuri ja spordi aastapreemia (*Estonian Express* – Eesti edukaim krossisõitja, kes karjääri jooksul osales 530 MM-etapil, saades kolm etapivõitu, ja võistles rekordilised 19 korda meeskondlikel maailmameistrivõistlustel. Tänu tema innustusele on Eestis kasvanud uus põlvkond noori krossisõitjaid.)
* 2021 Valgetähe V klassi teenetemärk
* 2022 Eesti Olümpiakomitee teenetemärk

Isiklikku
---------

Ta on Arvo Leoki poeg, Väino Leoki pojapoeg, Aivar ja Avo Leoki vennapoeg, Aigar ja Martin Leoki onupoeg. Nad on kõik tegelenud motospordiga.

Viited
------

1. ↑  Teenetemärkide kavaleride andmekogu – 20126

Välislingid
-----------

* Koduleht
* Biograafia ESBL-is

|  |  |
| --- | --- |
|  | Pildid, videod ja helifailid Commonsis: **Tanel Leok** |
Mustkivi
**Viinistu Mustkivi** ehk **Titekivi** on rabakivist hiidrahn Harju maakonnas Viinistu külas, otse kunstigalerii juures rannal.

Kivi pikkus on 8,1 m, laius 5,9 m, kõrgus 3,3 m ning ümbermõõt 26,7 m.

Rahn on kuubi kujuga. See asetseb rannakruusal, mille all on savi. Taimestik rahnu pinnal puudub.

Rannarahva seletuste järgi saadud tited just titekivide tagant ja seega on sealt kogu Viinistu järelkasv pärit.

Rahnu teine nimi tulenevat selle mustjast värvusest. Rahnu olevat kasutatud meremärgina ja selle merepoolne ülemine ots olevat kunagi lubjatud valgeks.

Rahn on alates 1959. aastast üksikobjektina looduskaitse all ning jääb Lahemaa rahvuspargi territooriumile.

Vaata ka
--------

* Eesti hiidrahnude loend

Viited
------

1. 1 2 3  "Mustkivi". *EELIS Infoleht*. Vaadatud 27.12.2022.
2. ↑  "Must kivi". *Keskkonnaportaal*. Vaadatud 27.12.2022.
3. ↑  "Must kivi". *Keskkonnaportaal*. Vaadatud 28.12.2022.

Välislingid
-----------

* Mustkivi ürglooduse objektina Eesti looduse infosüsteemis
* Mustkivi keskkonnaportaalis
Ananass on CAM-taim
**CAM-taimed** (akronüüm ingliskeelsest fraasist *crassulacean acid metabolism*) on peamiselt paksuleheliste sugukonda kuuluvad taimed, kelle fotosünteesi rada on lihtsustatult öeldes edasiarendus C3-taimede fotosünteesirajast. Vastavat protsessi nimetatakse paksuleheliste taimede fotosünteesiks ehk CAM-taimede fotosünteesiks.

CAM-taimed on näiteks kaktused, ananassid, piimalilled, Eestis kasvavaist taimedest näiteks kukehari.

CAM-taimede fotosüntees
-----------------------

CAM-fotosüntees arenes evolutsiooniliselt välja kõrgest temperatuurist tingitud veekaotuse vältimiseks kuivades tingimustes. CAM-taimed on kõige enam levinud troopikas ja kõrbetes, nende fotosünteetilised iseärasused võimaldavad neil sellistes ekstreemsetes oludes ellu jääda. Süsinik fikseerub neis ööpäeva tsükli alusel. Selline fotosünteesietappide jagamine öö ja päeva vahel võimaldab CAM-taimedel väga suurel määral kokku hoida vett, mis muidu auruks lihtsalt õhulõhede kaudu välja.

### Öösel

Õhulõhed avanevad ööjaheduse saabudes, mil õhuniiskus tõuseb ja seega transpiratsioon lehtedest väheneb. Algab CO2 sidumine, kusjuures kaasnev veekadu on minimaalne. Kõigepealt tehakse süsihappegaas bikarbonaadiks ja PEPC-i ensüüm seob selle fosfoenoolpüruvaadiga. Saadud oksaalatsetaadi teeb malaadi dehüdrogenaas (MDH) malaadiks ning produkt talletatakse vakuoolis.

### Päeval

Et vältida veekadu niigi kuivades tingimustes, sulguvad õhulõhed päeva saabudes. Sel ajal ei saa süsihappegaas ümbritsevast õhust lehtedesse. Et fotosüntees saaks toimuda, hakatakse vakuoolidesse talletatud malaadist eraldama süsihappegaasi, mis seejärel siseneb Calvini tsüklisse.

CAM-fotosüntees

CAM-fotosüntees veetaimedes
---------------------------

Arvestades asjaolu, et CAM-süsiniku fikseerimine aitab maismaataimedel vähendada veekadu fotosünteesil kõrbetingimustes, tundub veider leida sama mehhanismi ka veetaimedes, kelle jaoks veepuudus ei saa olla probleemiks. Mõned veetaimed kasutavad seda varianti seetõttu, et süsihappegaasi kontsentratsioon vees väheneb päeval kiiremini (ajal, mil fotosüntees on aktiivne), kui atmosfäärist seda vette juurde jõuab difundeeruda. Tulemuseks on süsihappegaasist tühjaks imetud veemass. Öösel aga CO2 kontsentratsioon vees jälle tõuseb ja CAM-rada kasutavad taimed saavad endale süsiniku valmis siduda malaadi näol, et päevasel ajal sealt jälle seda eraldada.

Vaata ka
--------

* C3-taimed
* C4-taimed
* Fotosüntees

Viited
------

1. 1 2 3  Berg JM, Tymoczko JL, Stryer L. Biochemistry. 5th edition. New York: W H Freeman; 2002. Section 20.2, The Activity of the Calvin Cycle Depends on Environmental Conditions. Available from: .
2. ↑  Keeley, J.E. 1998. CAM photosynthesis in submerged aquatic plants. The Botanical Review, 64 (2), pp. 121–175.
3. ↑  ; Külastatud 30. oktoober 2016.
**Akustiline tagasisidestus** on audiosignaali võimendamise süsteemis tekkiv nähtus, kui süsteem hakkab tekkiva positiivse tagasiside tõttu genereerima iseloomulikku, sageli läbitungivalt kõrgetoonilist vilet. Positiivse tagasiside ahel tekib harilikult võimendi sisendisse ühendatud mikrofoni kaudu, kui sellesse jõuab heli sama helisüsteemi kõlari(te)st, s.t toimub akustoelektrilise süsteemi endaergutus. Võimendis hakkab helisignaal eksponentsiaalselt kasvama kuni piirini, mille määrab võimendi ülekoormuskaitse. Sellise parasiitvõnkumise sagedus on suuresti määratud ruumi resonantsiomadustega.Niisiis on tagasiside(stus) tegelikult ainult vaadeldava nähtuse põhjus, kuigi sellega tähistatakse nähtust ennast.

Akustilise tagasisidestuse tekkimise võimalusi saab vähendada mikrofonide ja kõlarite paigutusega ja suunakarakteristikute valikuga, heli tekitajate (laulja, muusikainstrumendi) ja mikrofoni omavahelise paigutusega, ruumipiirete osalise akustilise summutamisega, resoneerimisohtlike sageduste võimenduse vähendamisega ekvalaiseri abil. On ka seadmeid, mis määravad automaatselt kindlaks sagedused, millel tagasisidestus võib kõige kergemini tekkida.

Enamasti tekib positiivne tagasisidestus soovimatult, kuid seda kasutatakse ka soovitud heliefektide loomiseks muusikariistades, näiteks elektrikitarris.
**Tanel Moora** (30. aprill 1938 – 18. märts 2019) oli eesti arheoloog ja ajaloolane.

Õppis 1956–1961 (lõpetas) Tartu Riikliku Ülikooli ajaloo-keeleteaduskonnas, 1998. aastal sai samas magistriks.

Eesti Geograafia Seltsi liige.

1961. aastal asus teadurina tööle Ajaloo Instituuti. Arvukad ekspeditsioonid viisid teda Karjalasse, Vepsamaale, Komisse jm. Koostöös Geoloogia Instituudi kvaternaarigeoloogidega uuris ta Peipsi ja Võrtsjärve arengulugu ja Läänemere vanu rannamoodustisi, koostöös Eesti Põllumajanduse Akadeemia mullateadlastega selgitas Eesti muldade arengulugu ning nende seost inimasustusega. Ta on samuti detailselt kirjeldanud Kaali peakraatri morfoloogiat ja setteid ning publitseerinud andmeid Kaali kraatrite tekke ja vanuse kohta. Kaasautorluses geoloogide ja mullateadlastega ilmus tal 13 teadusartiklit, milles geoloogiline sisu saab lisaks asustusajaloolise mõõtme.

1970.–1980. aastatel kuulus Moora Eesti Raadio populaarse mälumängusaate "Mnemoturniir" meeskonda.

Tunnustus
---------

* 2008 Valgetähe V klassi teenetemärk

Isiklikku
---------

Tema isa oli ajaloolane Harri Moora ja ema ajaloolane Aliise Moora. Tema vend on Rein Moora, õde geograaf Ann Marksoo.

Viited
------

1. ↑  Aasa Aaloe. "Eesti geoloogia: biograafiline teatmik". Originaali arhiivikoopia seisuga 28. märts 2019.
2. ↑  Teenetemärkide kavaleride andmekogu – 5566

Välislingid
-----------

*
**Akustiline impedants** ehk **akustiline näivtakistus** on heli levimise keskkonna kompleksne akustiline takistus, mis avaldub helirõhu kompleksse amplituudi ja keskkonna osakeste kiiruse jagatisena. Akustiline impedants iseloomustab mehaanilist takistust, mida keskkond avaldab võnkuvale pinnale (näiteks valjuhääldi membraanile). 

Analoogselt elektrilise impedantsiga saab akustilise impedantsi esitada kujul 

{\displaystyle Z\_{a}=R\_{a}+iX\_{a}},
kus {\displaystyle i} on imaginaarühik.

Takistuse reaalosa {\displaystyle R\_{a}} – aktiivne akustiline takistus – on tingitud energia hajumisest akustilises süsteemis endas ja heli kiirguskadudest. Imaginaarosa {\displaystyle X\_{a}} – reaktiivne akustiline takistus – on tingitud akustilise süsteemi elastsusest või/ja selle massi inertsist. 

Akustilise impedantsi mõõtühik on njuuton·sekund kuupmeetri kohta (N·s/m3). Seda ühikut on nimetatud ka akustiliseks oomiks.

Praktikas aitab akustiliste impedantside arvutus valida heli kiirgurite ja vastuvõtjate konstrueerimisel nende ehitust ja osade materjale nii, et helienergia kaod oleksid võimalikult väikesed.
| Poeedinartsiss |
| --- |
| Poeedinartsiss |
| **Taksonoomia** |
| 

|  |  |
| --- | --- |
| Riik: | Taimed *Plantae* |
| Hõimkond: | Katteseemnetaimed *Magnoliophyta* |
| Klass: | Üheidulehelised *Liliopsida* |
| Alamklass: | *Liliidae* |
| Selts: | Asparilaadsed *Asparagales* |
| Sugukond: | Amarüllilised *Amaryllidaceae* |
| Perekond: | Nartsiss *Narcissus* |
| Liik: | Poeedinartsiss |

 |
| *Narcissus poeticus* L. |
|

**Poeedinartsiss** (varem **valge nartsiss**; *Narcissus poeticus* L.) on looduslik nartsissiliik.

Levila
------

Poeedinartsiss on levinud laialdaselt Kesk-Euroopas ja Vahemere maades.

Iseloomustus
------------

Taime kõrgus on 30–40 cm. Õied on valged. Lisakroon on lühike ja punase servaga. Õitseb hilja. Võrdlemisi külmakindel.

Kasvatamine
-----------

Poeedinartsisse kasvatatakse iluaedades alates 16. sajandist. 

Seda liiki on kasutatud palju sordiaretuseks ja sellel põhineb üks nartsissisortide rühm – poeedinartsissid.

Vaata ka
--------

* Nartsiss
* Poeedinartsissid

Välislingid
-----------

|  |  |
| --- | --- |
|  | Pildid, videod ja helifailid Commonsis: **Narcissus poeticus** |

* Valge nartsiss andmebaasis eElurikkus Muuda Vikiandmetes

* Nartsiss – eneseimetlejate lill
|  |  |
| --- | --- |
|  |  *See artikkel räägib varasemast riigist; Dahomee on ka praeguse Benini riigi varasem nimi* |

---

Dahomee naissõdalased 19. sajandi lõpul
**Dahomee** oli Aafrika kuningriik (tänapäeva Benini aladel), mis eksisteeris aastatel umbes 1600 kuni 1894, kui Dahomee viimane kuningas Behanzin alistus prantslastele ning Dahomee liideti Prantsuse koloniaalimpeeriumiga. Dahomee kuningriigi rajasid fonid 17. sajandi alguses, kuningriik sai piirkonnas mõjuvõimsaks vallutades 18. sajandil mitmeid tähtsamaid Atlandi-äärseid linnu.

Suurema osa 18. ja 19. sajandist oli Dahomee Lääne-Aafrika piirkonnas mõjuvõimas riik, lõpuks kaotati isegi Oyo kuningriigi vasallriigi staatus. Dahomees oli hästiarenenud majandus, mis seisis peamiselt vallutuste ja orjatööjõu peal, eurooplastega käis tihe kaubavahetus, kuningriigis oli tugev keskvalitsus, maksusüsteem ja hästiorganiseeritud sõjavägi. Märkimisväärsed olid saavutused kunstivallas, ainult naistest koosnenud sõjaväeüksus ja välja arenenud vodunitraditsioonid.

Dahomee kuningad
----------------

* Gangnihessou ???? – 1620
* Dakodonou 1620–1645
* Houegbadja 1645–1685
* Akaba 1685–1708
* Agadja 1708–1732
* Tegbessou 1732–1774
* Kplinga 1774–1789
* Agonglo 1789–1797
* Adandozan 1797–1818
* Ghezo 1818–1856
* Glele 1856–1889
* Behanzin 1889–1894
* Agoliagbo 1894–1900

Dahomee/Benin
-------------

Sama nime võttis endale Benin iseseisvumisel 1960. aastal, kuid muutis selle 1975. aastal Nigeri alamjooksul asunud Benini kuningriigi järgi ümber.

Dahomee kunstis ja kultuuris
----------------------------

2022. aastal linastus film "The Woman King" (ee k "Naiskuninga armee"), kus kujutati Dahomee õukonda ja naissõdalasi.

Vaata ka
--------

* Orjarannik
* Dahomee sõjad

Viited
------

1. ↑  "The Woman King". *IMDB*. Vaadatud 3.11.2022.
**Dagoberto Pelentier** (enam tuntud lihtsalt kui **Dagoberto**; sündinud 22. märtsil 1983 Dois Vizinhoses) on endine Brasiilia jalgpallur (ründaja).

Ta alustas klubikarjääri 2001. aastal Atlético Paranaenses, kus mängis kuni 2007. aastani. Brasiilia kõrgliigas mängis ta karjääri jooksul veel São Paulo (2007–2011), Internacionali (2012–2013), Cruzeiro (2013–2015), Vasco da Gama (2015) ja Vitória (2016) meeskonnas. Brasiilia meistriks tuli ta kokku viis korda, 2001. aastal Atlético Paranaensega, 2007. ja 2008. aastal São Pauloga ning 2013. ja 2014. aastal Cruzeiroga.

Tema ainsaks välisklubiks jäi USA liiga North American Soccer League'i klubi San Francisco Deltas, kus ta mängis kuni 2017. aastani.

Tema karjääri viimaseks klubiks jäi Brasiilia esiliiga klubi Londrina, kus ta mängis aastatel 2018–2019. 2018. aastal lõi ta esiliigas 18 väravat, millega oli liiga suurim väravakütt. Viimasel hooajal jäi tema arvele viis mängu ja kaks väravat.

2003. aastal osales ta Brasiilia kuni 20-aastaste koondisega Lõuna-Ameerika omavanuste meistrivõistlustel. Brasiilia sai turniiril teise koha ja Dagoberto oli nelja väravaga turniiril Brasiilia resultatiivseim mängija. Samal aastal osaleti veel Panameerika mängudel, kus saadi samuti teine koht, ja noorte maailmameistrivõistlustel, kus saavutati esikoht. 

Jalgpallurikarjääri lõpetamisest teatas ta 2019. aasta septembris.

Saavutused
----------

Atlético Paranaense
* Campeonato Brasileiro Série A: 2001
* Campeonato Paranaense: 2005

São Paulo
* Campeonato Brasileiro Série A: 2007, 2008

Internacional
* Campeonato Gaúcho: 2012

Cruzeiro
* Campeonato Brasileiro Série A: 2013, 2014
* Campeonato Mineiro: 2014

Vasco da Gama
* Campeonato Carioca: 2015

Vitória
* Campeonato Baiano: 2016

San Francisco Deltas
* North American Soccer League: 2017

Viited
------

1. ↑  "Aos 36 anos, atacante Dagoberto anuncia o fim da carreira: "Tudo tem seu tempo"". Portal Globo Esporte. 10.9.2019. Vaadatud 11.9.2019
**Poigo Nuuma** (18. august 1932 Tartu – 5. märts 2014) oli eesti õigusteadlane.

Elulugu
-------

Poigo Nuuma oli käsitöölise poeg.

1952. aastal lõpetas Nuuma Pärnu 1. Keskkooli, 1954 Tallinna Mäetehnikumi, 1960 Tartu Riikliku Ülikooli õigusteaduskonna; 1969–1973 TÜ kaugõppeaspirant, õigusteaduse kandidaat (1973, TÜ), väitekiri "Kriminoloogilis-sotsioloogiline uurimine tööstusettevõttes (kondiitritoodete vabriku "Kalev" materjalide alusel)".

Nuuma oli 1960–1974 Tallinna Keskrajooni Rahvakohtu kohtunik ja kohtu esimees, 1975–1980 TPI majandusõiguse kateedri dotsent, aastast 1981 samas dotsent (osalise koormusega), ühtlasi 1975–1997 TÜ õigusteaduskonna õppeülesande täitja, 1980–1984 ja 1989–1991 Eesti NSV justiitsministri asetäitja, 1984–1989 Kohtuekspertiisi Teadusliku Uurimise Labori direktor, 1993–1997 Tallinna Linnakohtu esimees, 1997–2003 Sotsiaalteaduste Erakõrgkooli Veritas õigusteaduskonna dekaan, 2003– erakõrgkooli Audentes õppejõud. Põhilised loengukursused: õigusõpetus, õiguse alused, tööõigus, karistusõigus, kriminaalkohtumenetlus. Koostanud õpikuid jm õppevahendeid.

Teadustöö
---------

Poigo Nuuma uurimisvaldkonnad olid kriminoloogia, kriminaalõigus ja tööõigus. Eesti Akadeemilise Õigusteadlaste Seltsi ja Eesti Vabariigi Juristide Liidu asutajaliige, Eesti Vabariigi Kohtunike Ühingu liige. Üle 100 teadustrükise ja õppevahendi.

Teoseid
-------

* Kriminaalõiguse üldosa. Põhimõisted. Tallinn, 2001. Kohtukorraldus. Tallinn, 2002
* Karistusõigus. Üldosa skeemid. Tallinn, 2003
* Õiguse alused: tsiviil-, äri- ja karistusõigus: ülesannete kogu (kaasautorid K. Joamets, A. Kukrus). Tallinn, 2003
* Õiguse alused: tööõigus: ülesannete kogu (kaasautorid K. Joamets, A. Kukrus). Tallinn, 2003
* Õiguse alused: õpik majanduseriala üliõpilastele (kaasautor). Tallinn, 2003
* The constitution of the Republic of Estonia about separation of powers and courts. // Working paper in economics. Tallinn, 2005
* Karistusõigus: eriosa: õppevahend. Tallinn, 2006

Viited
------

1. 1 2 3 4 5  Eesti teaduse biograafiline leksikon, 3. köide, lk 24

Kirjandus
---------

* Eesti teaduse biograafiline leksikon, 3. köide
* Eesti majanduse biograafiline leksikon. Tallinn, 2000, 331

 *Käesolevas artiklis on kasutatud "Eesti teaduse biograafilise leksikoni" materjale.*
**Egiptuse president** (täielik ametinimetus **Egiptuse Araabia Vabariigi president**) on Egiptuse riigipea ametinimetus alates 1953. aastast. Vastavalt kehtivale põhiseadusele on Egiptuse president relvajõudude ülemjuhataja ja kõrgeim täidesaatva võimu kandja riigis.

Egiptuse presidendi ametikoht loodi pärast monarhia kukutamist ja vabariigi väljakuulutamist 18. juunil 1953. Egiptuse esimene president oli kindral Muḩammad Najīb. Esimene vabade valimiste tulemusel ametisse saanud president oli Egiptuse Muḩammad Mursī, kes asus oma ametikohustusi täitma 30. juunil 2012 ja kukutati rahvarahutuste tulemusel sõjaväelise riigipöördega 3. juulil 2013

Aastatel 1954–1956 ja 2011–2012 oli presidendi ametikoht täitmata. Täitevvõim kuulus sel ajal sõjaväelisele nõukogule ja riigipea kohuseid täitis selle esimees.

Vastavalt 1971. aasta põhiseadusse 1980. aastal tehtud parandustele peab president olema vähemalt 40-aastane sünnijärgne Egiptuse kodanik. President nimetab ametisse peaministri. Erakorralise olukorra ajal on presidendil õigus ka määrata ametisse ja ametist vabastada kohalike omavalitsuste juhte ja ülikoolide rektoreid ning sekkuda riiklikult oluliste eraettevõtete tegevusse. Erakorraline olukord (sõjaseisukord) kehtis Egiptuses näiteks aastatel 1981–2012.

Vastavalt 2005. ja 2007. aastal sisse viidud põhiseaduse parandustele on presidendi ametiaeg neli aastat. Ametis võib ta olla kuni kaks ametiaega järjest.

18. jaanuaril 2014 vastu võetud uus põhiseadus jättis jõusse seni presidendiametile kehtinud nõuded, kuid andis esimest korda parlamendile õiguse presidendile umbusaldust avaldada.

Vaata ka
--------

* Egiptuse riigipeade loend
**Ameerika Ühendriikide Sõjaväeakadeemia** (inglise keeles: *United States Military Academy*) on Ameerika Ühendriikide sõjaväeakadeemia, mis asub West Pointis New Yorgi osariigis. See on Ühendriikide vanim sõjaväeakadeemia.

1801. aastal allkirjastas president Thomas Jefferson korralduse asutada riiklik sõjaväeülikool, mis koolitaks riigile ohvitsere. Kongress andis nõusoleku ülikooli asutamiseks 1802. aastal ning Jefferson allkirjastas Kongressi otsuse 16. märtsil 1802. Akadeemia alustas tegevust 4. juulil 1802. 

Sõjaväeakadeemia koolitab peamiselt ohvitsere Ameerika Ühendriikide maaväele. Kooli astuda soovijad peavad selleks akadeemiasse kandideerima ning saama nominatsiooni, mille tavaliselt annab Ameerika Ühendriikide asepresident või Kongressi liige. Üliõpilaste õppemaksu tasub maavägi tingimusel, et lõpetajad teenivad vähemalt kaheksa aastat maaväes. Kooli lõpetajad saavad maaväes nooremleitnandi auastme.

Viited
------

1. ↑  "Steps to Admission". *United States Military Academy*. Vaadatud 5. juuni 2020.
2. ↑  "Your Career After West Point". *United States Military Academy*. Vaadatud 5. juuni 2020.
**Ameerika valgustus**, osa laiemast valgustusajastust, oli tööstuslikule pöördele eelnenud intellektuaalse käärimise periood Põhja-Ameerika algses kolmeteistkümnes koloonias aastatel 1714–1818. Valgustuslik tärkamine viis Ameerika iseseisvussõjani, mille eesmärgiks oli luua Ameerika Vabariik. Olles mõjutatud 18. sajandi Euroopa valgustusajastust ja põlisameeriklaste filosoofiast, rakendas Ameerika valgustusajastu teaduslikku põhjuslikkust, et edendada poliitikat, teadust ja religiooni. See toetas usulist sallivust, taastatud kirjandust, kunsti ja muusikat kui olulisi distsipliine ning väärt kutsealasid, mida saab õppida ja arendada kõrgkoolides.

Vabamüürlus
-----------

Ameerika valgustus põhines ositi vabamüürlaste ja illuminaatide tegutsemistel ja kokkulepetel.

Mõjukamad esindajad
-------------------

* Jonathan Edwards
* Thomas Clap
* Ezra Stiles
* Samuel Johnson
* William Smith
* John Adams
* James Madison
* George Mason
* James Wilson
* Ethan Allen
* Alexander Hamilton
* Benjamin Franklin
* Thomas Jefferson
* Jared Eliot
* David Rittenhouse
* Benjamin Rush
* Charles Willson
* Cadwallader Colden

Vaata ka
--------

* Valgustusajastu
* Šoti valgustus
**Aare Soome** (21. mai 1937 Paide – 7. juuli 2014 Tallinn) oli eesti ajakirjanik, sportlane, Eesti Piirivalve ohvitser aastatel 1994–2001.

Aare Soome sündis Türi notari Voldemar Soome peres teise lapsena, õppis Lokuta põhikoolis ja Türi 1. Keskkoolis. Ta õppis 1955–1960 Tartu Riiklikus Ülikoolis, lõpetas õigusteaduse *cum laude*[*viide?*].

Ta oli Eesti noorte meister käimises aastatel 1954 ja 1955. Kuulus TRÜ korvpallimeeskonda. Töötas korvpallitreenerina Raplas.

Aastatel 1960–1963 töötas Rapla rajooni täitevkomitee sekretärina[*viide?*]. 1963–1964 pühendus korvpallitreeneri tööle spordiühingus Jõud, viies Rapla Jõu meeskonna kõrgliigasse Eesti 8 parema hulka.

1964–1966 töötas Aare Soome Eesti Televisiooni "Aktuaalse kaamera" ja spordisaadete korrespondendina.[*viide?*] 1974–1984 töötas korrespondendi ja vanemtoimetajana Eesti Raadios, toimetades populaarseid saateid "Teist ja teile", "Perekond ja kodu", "Keskööprogramm".

1990 astus Rahvarindesse. 1992 läbis ta Tallinna Piirivalve Kooli ning alustas tööd Piirivalveametis infoosakonna spetsialistina. Tallinna Piirivalve Koolis pidas ta loenguid kursantidele Eesti riigi kujunemisest ja poliitikast, töötas kaastoimetajana ajakirjas Politseinik. 1994. aasta veebruaris määrati ta Piirivalve pressiesindajaks[*viide?*], hiljem teabeohvitseriks[*viide?*]. Kuulus Eesti Piirivalve Ohvitseride Kogusse. Aastal 2000 määrati talle kapteni auaste, 2001 läks erru.

Viited
------

1. ↑  Aare Soome Spordiinfo.ee

Välislingid
-----------

* Saade sarjast "Mees mitme tahuga". "Johannes Türn – malemeister, laulumees, keeleoskaja". Eesti Raadio, 8. veebruar 1970
* Saade sarjast "Keskööprogramm". "Salme Raadik". Eesti Raadio, 19. mai 1980
* Saade sarjast "Eesti piir on Eesti asi": "Eesti piir on Eesti asi. 01". Eesti Raadio, 25. mai 1993
**Geše** on akadeemiline kraad Tiibeti budismi gelukpa koolkonnas.

Gešekraadi saab omandada vaid osaledes aktiivselt ja edukalt filosoofilistel dispuutidel.
Geše traditsiooni rajas Tsongkhapa' Shampu kloostris, hiljem lisandusid Kyormolung ja Dewachen.

Geše kraadi saamiseks tuleb tavaliselt õppida üle kahekümne aasta. Õppekavas on viis valdkonda. Eksamil kontrollitakse debateerimisoskust kõigis valdkondades. Kraadi taotleja peab põhitekste ja nende kommentaare peast teadma ning neid vajaduse korral tsiteerima väitluses oponendile. 

Lõplik eksam korraldatakse tavaliselt kord aastas ja see toimub Lhasas kui taotluseks on ***lharampa*** madalama kraadi võib saada ka suuremates kloostrites kohapeal. Eksamineerijaks on kohaliku kloostri õppeasutuse gurud ehk laamad. Dispuuditeema valitakse kohapeal. Gešekraadil on neli kategooriat, need ***lharampa***, ***tsorampa***, ***lingtse*** ja ***dorampa***. 

Gešekraadi kinnitamise tingimuseks on, et eksamile järgneva kaheksa kuu jooksul peab kandidaat osalema iga päev kolmel dispuudil.

Välislingid
-----------

* Õppekava kirjeldus (*inglise keeles*)

* Fotod (*inglise keeles*)
**Santa Cruzi provints** on Argentina provints riigi äärmises lõunaosas Lõuna-Patagoonias. Kiilukujuline provints piirneb põhjas Chubuti provintsiga, idas Atlandi ookeaniga, läänes Tšiiliga ning lõunas Tšiili ja Magalhãesi väinaga. Provintsi halduskeskus on Río Gallegos. 

Pindalalt on ta Buenos Airese provintsi järel teisel kohal. Provints ulatub põhjast lõunasse umbes 800 kilomeetrit ja idast läände 350 kilomeetrit. 

Santa Cruzi provints on kõige hõredamalt asustatud provints Argentinas. Rahvaarv on umbes 180 000 ja pindala on 243 943 km², nii et ühele ruutkilomeetrile tuleb alla ühe inimese. Santa Cruzi provints on olnud poliitiline ja majanduslik ääremaa.

Santa Cruzi provintsist on pärit endine Argentina president Néstor Kirchner.

Santa Cruzi üks suuremaid vaatamisväärsusi on Perito Moreno liustik.

Kliima
------

Kliima on külm. Aasta keskmine õhutemperatuur on 9 ºC, keskmine tuule kiirus 24 km/h. Aasta keskmine sademete hulk on 255 mm. Provintsis on kolme tüüpi piirkondi: 

* Atlandi ookeani kuiv ja külm rannik, suvel tuuline ning sügisel ja talvel vihmane,
* Patagoonia kiltmaa kuiv ja külm rohtla veerikaste jõgedega,
* Andide eelmäestik subantarktiliste metsade ja arvukate järvedega, poolmõõduka ja niiske kliimaga.

|  |  |
| --- | --- |
|  |  |
| Río Gallegos(rannikul, lõunas) | Puerto Deseado(rannikul, põhjas) |
|  |
| Gobernador Gregores(keskosa sisemaal) |

Viited
------

1. ↑  2010 Argentina census
2. ↑

Välislingid
-----------

|  |  |
| --- | --- |
|  | Pildid, videod ja helifailid Commonsis: **Santa Cruzi provints** |

* Provintsi ametlik koduleht

Argentina provintsid

Buenos Aires **·**  Catamarca **·**  Chaco **·**  Chubut **·**  Córdoba **·**  Corrientes **·**  Entre Ríos **·**  Formosa **·**  Jujuy **·**  La Pampa **·**  La Rioja **·**  Mendoza **·**  Misiones **·**  Neuquén **·**  Río Negro **·**  Salta **·**  San Juan **·**  San Luis **·**  Santa Cruz **·**  Santa Fe **·**  Santiago del Estero **·**  Tucumán **·**  Tulemaa